text: València espera avui una mobilització multitudinària per a fer costat als estudiants - VilaWeb
  València espera avui una mobilització multitudinària per a fer costat als estudiants
  'Som el poble i no l'enemic', lema de la manifestació que sortirà a les sis de la vesprada de l'IES Lluís Vives
  Després de la multitudinària manifestació espontània d'estudiants universitaris i de secundària contra la a retallada en l'ensenyament públic i contra la violència policíaca, avui s'espera una gran manifestació, que eixirà a les 18.00 de l'IES Lluís Vives. L'han convocada tot d'entitats cíviques, partits de l'oposició i pares i professors de l'institut, sota el lema 'Som el poble, no l'enemic'. La manifestació s'acabarà davant de la delegació del govern espanyol.
  Ahir a la vesprada una riuada de gent va anar a l'IES Lluís Vives, des de l'avinguda de Blasco Ibáñez i del carrer de Colom. Ara, tant aquest carrer, com els carrers adjacents (de Xàtiva i del Marquès de Sotelo), van omplir-se de gent, i com més passava el temps, més.
  Sánchez de León investigarà l'actuació de la policia
  La delegada del govern espanyol, Paula Sánchez de León, va dir que havia obert un expedient informatiu per a determinar si la policia s'havia extralimitat contra els estudiants. Poques hores abans el ministre de l'Interior espanyol, Jorge Fernández Díaz, havia fet saber que compareixeria al congrés per donar explicacions dels fets, si els partits li ho demanaven. En tot cas, va manifestar a Catalunya Ràdio que entre els manifestants hi havia 'grups violents'.
  Fabra justifica l'actuació per a evitar un 'efecte crida'
  El president de la Generalitat, Alberto Fabra, va parlar en una entrevista radiofònica dels fets d'aquests dies a València. Segons el president, cal posar fi a les 'protestes violentes que no respecten el dret de manifestació per a no desencadenar un efecte crida'.
  Fabra defensa el dret de 'la protesta i la possibilitat de crítica, però no la violència': 'Ja fa tres dies que no es respecta el dret de manifestació pacífica i tranquil·la i cal posar-hi fi per a evitar un efecte crida que no podem consentir.'
  També va recordar que 'els problemes ara eren uns altres: Cal centrar-nos a resoldre problemes econòmics i adoptar mesures necessàries per a tirar endavant... Els ciutadans han demostrat que fan costat al govern popular perquè adopti reformes (...). En cinquanta dies el PP ha adoptat més mesures que no el PSOE en vuit anys, i això no agrada a segons qui.'